Diari Oficial de la Generalitat Valenciana


Sumari del DOGV 6488, del 25-03-2011 (2011/3338)

ORDE 4/2011, de 21 de març de 2011, del conseller de Solidaritat i Ciutadania, per la qual es convoquen cinc beques per a la realització de pràctiques en oficines tècniques de cooperació dependents de l'Agència Espanyola de Cooperació Internacional per al Desenrotllament, any 2011.
------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6488

Data del DOGV
:   25-03-2011

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2011/3338


Data del document
:   21-03-2011

Organisme emissor
:   Conselleria de Solidaritat i Ciutadania

Tipus de document
:   Ordre

Anàlisi jurídica

 Descriptors 

:   * ajuda pública

ORDE 4/2011, de 21 de març de 2011, del conseller de Solidaritat i Ciutadania, per la qual es convoquen cinc beques per a la realització de pràctiques en oficines tècniques de cooperació dependents de l'Agència Espanyola de Cooperació Internacional per al Desenrotllament, any 2011. [2011/3338]
D'acord amb el que establix l'article 9.e) de la Llei 6/2007, de 9 de febrer, de la Generalitat, de Cooperació al Desenrotllament de la Comunitat Valenciana (DOCV núm. 5450, de 14 de febrer de 2007), i en aplicació de les previsions contingudes en el Pla Director de la Cooperació Valenciana 2008-2011, aprovat per Acord del Govern Valencià de 28 de desembre de 2007 (DOGV núm. 5673, de 04.01.2008), en relació amb l'impuls de la formació complementària de la joventut cooperant valenciana, la Generalitat vol afavorir la formació de gestors i especialistes en cooperació internacional al desenrotllament, per mitjà de l'oferiment a persones titulades superiors universitàries, d'un període de pràctiques de formació en oficines tècniques de cooperació dependents de l'Agència Espanyola de Cooperació Internacional per al Desenrotllament en països en què s'estiguen executant projectes de cooperació al desenrotllament finançats per la Generalitat.
D'acord, amb el que establix la Llei General de Subvencions i en les normes generals contingudes en la Llei de Règim Jurídic de les Administracions Públiques i del Procediment Administratiu Comú, i la política de competència de la Unió Europea i dins del marc del conveni subscrit amb l'Agència Espanyola de Cooperació Internacional de data 11 de juliol de 2001 (DOGV núm. 4275, de 20.06.2002), d'acord, amb el que disposa el Decret 132/2009, de 4 de setembre, del Consell, pel qual es regula la concessió de beques, i en el Decret Legislatiu de 26 de juny de 1991, pel qual s'aprova el Text Refós de la Llei d'Hisenda Pública de la Generalitat Valenciana,
De conformitat amb el que preveu el Decret 198/2009, de 6 de novembre, del Consell, modificat pel Decret 69/2010, de 30 d'abril, del Consell, pel qual s'establix l'estructura orgànica bàsica de la Presidència i de les conselleries de la Generalitat, així com, en el Decret 91/2010, de 21 de maig, del Consell, pel qual s'aprova el Reglament Orgànic i Funcional de la Conselleria de Solidaritat i Ciutadania (DOCV núm. 6274, de 25.05.2010), desplegat per l'Orde 9/2010, de 25 de juny, de la Conselleria de Solidaritat i Ciutadania,
ORDENE
Primer
Convocar cinc beques pel procediment de concurrència competitiva, que tenen com a objecte la realització de pràctiques de formació complementària en matèria de cooperació internacional al desenrotllament, en oficines tècniques de cooperació, a l'exterior, dependents de l'Agència Espanyola de Cooperació Internacional per al Desenrotllament, any 2011.
Els països, on es realitzaran les pràctiques, se seleccionaran conjuntament per l'Agència Espanyola de Cooperació Internacional per al Desenrotllament i la Conselleria de Solidaritat i Ciutadania.
Segon
Aprovar les bases per les quals es regix esta convocatòria, incloses com a annex I, el barem per a avaluar els mèrits personals en la concessió de beques, inclòs com a annex II, el model de sol·licitud per a les esmentades beques, inclòs com a annex III, i el currículum com a annex IV, d'esta orde.
Tercer
L'import de les beques serà finançat a càrrec del capítol IV, línia de subvenció amb codi comptable T5006, del Programa 67.21.41.677.74, Cooperació Internacional al Desenrotllament, del pressupost de la Generalitat per al 2011, per un import de 52.000 euros, quedant condicionada la quantitat de 15.000 euros a l'existència de consignació pressupostària adequada i suficient en els pressupostos de la Generalitat per a l'any 2012.
Quart
A l'efecte del que establix el Decret 147/2007, les beques convocades no necessiten notificació a la Comissió Europea, per no reunir els requisits recollits en l'esmentat article 107, del Tractat de Funcionament de la Unió Europea, ja que no comporten cap avantatge econòmic, ni desenrotllament d'activitat econòmica en el mercat relacionada amb l'oferta de béns o servicis.
Cinqué
S'autoritza al director general d'Immigració i Cooperació al Desenrotllament, l'adopció de les mesures necessàries per al desplegament i aplicació d'esta orde.
Contra la present orde, que posa fi a la via administrativa, es podrà interposar, potestativament, recurs de reposició davant d'este mateix òrgan, en el termini d'un mes comptat des de l'endemà de la seua notificació, o bé, recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptats des de l'endemà de la seua notificació. Tot això de conformitat amb el que disposen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i en els articles 10 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa, sense perjuí que s'utilitze qualsevol altra via que es considere oportuna.
València, 21 de març de 2011
El conseller de Solidaritat i Ciutadania,
RAFAEL BLASCO CASTANY
ANNEX I
Bases de la convocatòria per a la concessió de cinc beques per a la realització de pràctiques de formació complementària, en matèria de cooperació al desenrotllament, en les oficines tècniques de cooperació dependents de l'Agència Espanyola de Cooperació Internacional per al Desenrotllament
Base 1. Objecte
L'objecte d'esta convocatòria és la concessió de cinc beques per a la realització de pràctiques de formació complementària, en matèria de cooperació internacional al desenrotllament, a l'exterior, en oficines tècniques de cooperació, dependents de l'Agència Espanyola de Cooperació Internacional per al Desenrotllament (AECID).
Base 2. Duració, dotació i pagament de les beques
1. El període de permanència en la corresponent oficina tècnica de cooperació per a la realització de les pràctiques serà d'11 mesos, sense possibilitat de pròrroga.
2. L'import total brut de les beques serà de 67.000 euros, la qual cosa representa 13.400 euros bruts per persona beneficiària de beca, que es distribuirà de la manera següent:
a) De forma anticipada a la incorporació a la corresponent oficina tècnica de cooperació a l'exterior, i a l'efecte de facilitar el pagament dels gastos de viatge, assegurança mèdica i instal·lació en el país de destí, es farà un pagament a cada persona beneficiària de beca, per import de 2.400 euros.
b) L'import de la beca es pagarà mensualment, amb el certificat previ de conformitat de la Direcció General d'Immigració i Cooperació al Desenrotllament, i la quantia de cada mensualitat és de 1.000 euros bruts per persona beneficiària de beca.
Base 3. Requisits
1. Les beques objecte d'esta convocatòria s'adjudicaran pel procediment de concurrència competitiva entre els diversos aspirants a estes, que reunisquen els següents requisits, abans de finalitzat el termini de presentació de sol·licituds i els acrediten documentalment:
a) Ser de nacionalitat espanyola i tindre veïnat administratiu en qualsevol municipi de la Comunitat Valenciana.
b) No ser major de 35 anys.
c) Estar en possessió de titulació universitària superior, expedit o homologat per les autoritats espanyoles corresponents.
d) Posseir formació de postgrau oficial universitària específica en matèria de cooperació internacional al desenrotllament, demostrable a través de la realització d'un curs, o diversos, que sumen, almenys, 50 hores de duració.
e) Posseir experiència acreditada, del menys tres mesos complets, en matèria de cooperació al desenrotllament en organismes oficials o ONGD, o a servicis de voluntariat en ONGD.
2. No podran concórrer a esta convocatòria aquelles persones que ja hagueren disfrutat d'esta mateixa beca concedida per la Generalitat en anys anteriors.
3. No trobar-se incurs en les prohibicions per a obtindre la condició de beneficiari/ària establides en l'article 13 de la Llei 38/2003, General de Subvencions, la qual cosa s'acreditarà per mitjà de la declaració responsable inclosa en la sol·licitud com a annex III.
4. En cas d'empat, este es resoldrà a favor de les persones que acrediten ser víctimes de violència domèstica o víctimes d'accions terroristes i els seus familiars, per este orde.
Base 4. Termini i lloc de presentació de sol·licituds i documentació que s'ha d'aportar juntament amb estes
1. El termini, de presentació de sol·licituds, serà de 20 dies hàbils, comptats a partir del següent al de la publicació d'esta convocatòria en el Diari Oficial de la Comunitat Valenciana.
2. Les sol·licituds, presentades en el formulari que s'inclou com a annex III de la present orde, i en el portal de la Generalitat () accedint als apartats «Guia Prop» - «Tràmits i Servicis», degudament emplenades i firmades, així com en el model de currículum que s'acompanya com a annex IV, es remetran a la Direcció General de Cooperació al Desenrotllament i Solidaritat, plaça de Sant Nicolau, número 2, 46787 València.
Sense perjuí del que preveu l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, les persones interessades podran presentar la sol·licitud i la documentació a què es referix l'apartat següent d'esta base, en qualsevol dels registres següents:
- Registre General de la Conselleria de Solidaritat i Ciutadania,
plaça de Sant Nicolau, núm. 2, 46654 València.
- Delegació Territorial del Consell de la Generalitat a València,
c/ Gregorio Gea, núm. 14, 46534 València.
- Delegació Territorial del Consell de la Generalitat a Alacant,
av. Dr. Gadea, núm. 10, 03442 Alacant.
- Delegació Territorial del Consell de la Generalitat a Castelló,
c/ Major, núm. 78, 12959 Castelló de la Plana.
3. La sol·licitud també podrà presentar-se per via telemàtica en el portal de la Generalitat () accedint als apartats «Administració On Line» - «Guia Prop».
Per a poder tramitar electrònicament la sol·licitud, ha de disposar de certificat digital. Tot això de conformitat amb les instruccions previstes en el portal de l'Autoritat de Certificació de la Comunitat Valenciana ().
4. La presentació de la sol·licitud per a optar a les beques implicarà l'acceptació per la persona sol·licitant de les bases per la qual es regisca la convocatòria.
5. Si la sol·licitud presentada en termini no reunira els requisits indicats en els apartats anteriors o no fóra aportada alguna documentació de la requerida en la convocatòria, l'òrgan competent requerirà l'interessat per a la seua esmena en el termini màxim de 10 dies hàbils.
Base 5. Comissió avaluadora
1. Per a l'examen de les sol·licituds de beques es constituirà una comissió avaluadora, que durà a terme la instrucció, presidida pel director general d'Immigració i Cooperació al Desenrotllament, de la qual en formaran part:
- Un representant designat per l'AECID.
- La persona que ocupe la direcció de l'Àrea de Cooperació al Desenrotllament i Solidaritat.
- La persona que ocupe la direcció del Servici de Planificació i Formació.
- La persona que ocupe la direcció del Servici de Gestió de Programes de Cooperació.
- Una persona tècnica de la Direcció General d'Immigració i Cooperació al Desenrotllament, que actuarà com a secretari, amb veu però sense vot.
2. La comissió podrà estar assessorada pel personal tècnic o professional que es considere necessari.
3. Per a la valoració de les sol·licituds s'aplicaran els criteris del barem que es conté en l'annex II d'esta norma.
4. El funcionament de la dita comissió ha d'adaptar-se al que establix la present convocatòria i a les regles contingudes en el capítol II del títol II la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
Base 6. Procés de selecció
La comissió avaluadora es reunirà a la terminació del termini de presentació de sol·licituds, a fi de valorar els mèrits que es deduïsquen de la documentació aportada.
Aquelles persones que, a la terminació del termini de presentació de sol·licituds i després de la revisió i valoració de les dades del currículum, superen la puntuació de 12 o més punts, se'ls requerirà perquè presenten la següent documentació, que s'acreditarà per mitjà de documentació original i, si és el cas, còpia per a la seua compulsa i posterior devolució de l'original a l'interessat:
a) Titulació superior universitària i expedient acadèmic amb la puntuació obtinguda.
b) Documentació acreditativa de la formació de postgrau oficial universitària específica en matèria de cooperació internacional al desenrotllament.
c) Documentació acreditativa de l'experiència en cooperació en organismes oficials o ONGD o a servicis de voluntariat en ONGD en tasques relacionades amb la cooperació al desenrotllament (certificat per mesos d'experiència).
d) Certificat oficial de coneixement del valencià, si escau.
e) Certificat oficial de coneixement i nivell d'idiomes, si escau.
f) Qualssevol altres documents, si escau, que acrediten la possessió dels mèrits que desitgen al·legar, d'acord amb el barem que ve recollit en l'annex II.
Una vegada analitzada la documentació aportada, la comissió avaluadora convocarà les persones candidates, que reunisquen els requisits, per a comprovar, per mitjà d'entrevista, la idoneïtat del seu perfil personal i professional per als distints destins en les oficines tècniques de cooperació, així com el seu coneixement en temes de cooperació internacional al desenrotllament.
La puntuació atribuïda com a resultat de l'entrevista no podrà superar els 7 punts.
Finalitzat el procés de selecció, la comissió avaluadora elaborarà una proposta de resolució, en el termini màxim de 20 dies que contindrà la relació de beneficiaris i beneficiàries, així com una borsa de reserva, constituïda per les persones aspirants que no resulten adjudicatàries de les beques, prioritzada per orde de puntuació per a cobrir les vacants que puguen sorgir durant el període de gaudi. Així mateix s'inclourà una relació de les persones aspirants les sol·licituds de les quals han sigut desestimades, i s'indicarà les causes que han motivat la seua denegació.
Base 7. Concessió
1. Les beques seran concedides per resolució del conseller de Solidaritat i Ciutadania, a la vista de la proposta de la comissió avaluadora.
Les beques seran resoltes i publicades en el termini màxim de tres mesos, a partir de l'endemà de la publicació de la present convocatòria en el Diari Oficial de la Comunitat Valenciana.
La resolució, que es publicarà en el Diari Oficial de la Comunitat Valenciana, contindrà la llista d'adjudicataris de les beques ordenats d'acord amb la puntuació obtinguda, la borsa de reserva constituïda pels aspirants, que no resulten beneficiaris de les beques, la llista d'aspirants que no hagen passat a l'entrevista i la llista d'aquells aspirants que no reunisquen els requisits establits en l'orde.
La publicació d'esta resolució tindrà els efectes de notificació a les persones interessades, d'acord amb el que es disposa en els articles 58 i 59.6 de la Llei 30/1992, de 26 de novembre, de Règim Jurídic de d'Administracions Públiques i del Procediment Administratiu Comú.
La falta de l'esmentada resolució dins del termini establit anteriorment, produirà l'efecte de la desestimació presumpta de les sol·licituds presentades, per silenci administratiu.
En tot cas, a l'efecte de publicitat i transparència, s'inserirà la informació corresponent en la pàgina web de la conselleria i en la seu electrònica o portal institucional de la Generalitat en Internet (), a través del portal del ciutadà.
2. Les persones beneficiàries de les beques s'incorporaran a les oficines tècniques de cooperació sota la dependència directa del coordinador general de la dita oficina i del cap de l'Àrea de Cooperació al Desenrotllament i Solidaritat de la Generalitat.
Les tasques que s'han de dur a terme per la persona beneficiària de la beca estan distribuïdes de la manera següent: les derivades del pla de formació, realitzades a instància de la Generalitat, i les realitzades en el marc de les oficines tècniques de cooperació de l'AECID.
Prèviament a l'inici de la seua activitat, des de la Generalitat, es realitzarà un període de formació teòric, que servirà de base per a la realització de les pràctiques que s'han de dur a terme en el país de destí.
Per a l'adjudicació del país de destí, es tindrà en compte el perfil personal i professional de cada persona candidata.
3. Les dades personals de les persones sol·licitants, recollides en el transcurs del procediment, seran incloses en un fitxer automatitzat de l'òrgan convocant, en els termes i condicions que es recullen en la Llei Orgànica 15/1999, de 13 de desembre, de Protecció de Dades de Caràcter Personal, així com en el Reial Decret 1720/2007, de 21 de desembre, pel qual s'aprova el reglament de desplegament de la referida llei orgànica.
Base 8. Drets, obligacions de les persones beneficiàries de les beques
1. Les beques objecte de la present convocatòria són incompatibles amb el gaudi de qualsevol altra beca, ajuda o activitat laboral regular i requerixen la seua acceptació. La infracció d'esta regla deixarà sense efecte la beca adjudicada, amb audiència prèvia de la persona interessada.
2. A les persones becàries, com a perceptores de subvencions públiques, els resultaran d'aplicació les obligacions recollides en l'article 14 de la Llei General de Subvencions.
3. La persona beneficiària de la beca està obligada a incorporar-se en el termini establit, a realitzar l'activitat que ha motivat la concessió, durant el període de gaudi, a guardar el degut secret i confidencialitat dels assumptes en què intervinga, així com a complir les obligacions establides tant, en la llei general de subvencions, com en la mateixa convocatòria.
4. Les persones adjudicatàries de beques han de presentar, en el termini dels 10 dies hàbils següents a la publicació de la resolució de concessió en el Diari Oficial de la Comunitat Valenciana, la documentació següent:
a) Fitxa de manteniment de tercers segons model normalitzat disponible en el portal de la Generalitat () accedint als apartats «Guia Prop» - «Tràmits i Servicis», degudament emplenada i firmada i en la pàgina , en la qual constarà el compte bancari en què s'haja de rebre la bestreta i les transferències mensuals.
b) Acreditació de la titularitat del compte bancari que s'assenyala en la fitxa de manteniment de tercers.
c) Document que acredite que ha concertat una assegurança de gastos mèdics per al temps de gaudi de la beca.
5. Igualment, les persones seleccionades han de rebre prèviament les vacunacions necessàries per a viatjar als seus llocs de destí.
6. Les persones becàries han de remetre, a la Direcció General d'Immigració i Cooperació al Desenrotllament, cada mes, una memòria de les activitats realitzades durant el dit període, que serà avaluada.
Base 9. Drets i obligacions del concedent
1. Són obligacions de la Conselleria de Solidaritat i Ciutadania amb les persones que hagen obtingut la beca:
a) Proporcionar el suport necessari, així com facilitar la utilització dels mitjans, instruments i equips que resulten necessaris per al normal desenrotllament de la seua activitat.
b) La coordinació i orientació de l'activitat que exerciran.
c) Vetlar pel desenrotllament adequat del programa de formació.
2. Finalitzat el període de gaudi de la beca i la presentació d'una memòria final, de les actuacions realitzades en el seu destí, que serà avaluada, així com el certificat expedit pel director de l'oficina tècnica de cooperació corresponent, s'estendrà el pertinent certificat d'aprofitament, assistència i aptitud de la beca per la Direcció General d'Immigració i Cooperació al Desenrotllament.
3. Amb caràcter general, els resultats que s'obtinguen com a conseqüència del desenrotllament de les beques, així com la memòria final si és el cas, serà propietat del departament que concedix la beca, el qual es reserva el dret de la seua publicació i utilització, llevat que la normativa aplicable en determinades matèries dispose una altra cosa.
Base 10. Incidències
El conseller de Solidaritat i Ciutadania resoldrà les incidències que es produïsquen durant el període de gaudi de les beques, i les deixarà sense efecte, amb audiència prèvia de l'interessat, en el cas que incomplisca, sense causa justificada, les condicions establides en la present convocatòria, o quan no realitze l'activitat que va motivar la concessió o deixe de reunir els requisits exigits.
Davant de les incidències, renuncies, abandons o incompliments que deixen vacant una beca, es procedirà a cobrir-la, si és el cas, segons l'orde establit en la borsa de reserva que resulte del procés de selecció.
Base 11. Situació de la persona beneficiària de la beca
La condició persona beneficiària no generarà en cap moment relació laboral o cap administrativa amb la Generalitat, ni amb els organismes dependents de l'estat en què estiguen destinats.
En el cas que es tinga prèviament la condició de personal al servici de la Generalitat, es quedarà en la situació administrativa que procedisca en virtut de la normativa vigent de la funció pública.
Base 12. Suspensió de la beca
En els supòsits en què per raó de part, adopció o acolliment, s'interrompa el període de duració establit, la persona interessada continuarà meritant i percebent l'import de la beca atorgada i recuperarà amb posterioritat el període interromput.
Igualment en casos d'ingrés hospitalari prolongat es podrà recuperar amb posterioritat el temps de pràctiques interromput.
Base 13. Renuncia
La renuncia a la beca suposarà la pèrdua de tots els drets inherents a esta des de la data en què tinga efecte i per tant, el seu import deixarà de percebre's a partir d'eixe moment.
Base 14. Rescissió
Quedarà sense efecte la concessió de la beca, amb audiència prèvia a la persona interessada, quan no es duga a terme l'activitat que va motivar la concessió, quan deixen de reunir-se els requisits que es van exigir, o quan s'incompliren, sense causa que ho justifique, les condicions establides en la corresponent convocatòria.
Base 15. Reintegrament
Procedirà el reintegrament de la quantitat percebuda i l'exigència de l'interés de demora corresponent des del moment del pagament de l'ajuda fins a la data en què s'acorde la procedència del reintegrament, d'acord amb el que disposa l'article 37 de la Llei 38/2003, de 17 de novembre, General de Subvencions, així com en els casos següents:
a) Quan es destine la quantitat percebuda a altres fins diferents a fi de l'ajuda.
b) Quan s'incórrega en algun dels casos d'incompatibilitat de l'ajuda que hauran d'estar degudament identificats en la convocatòria d'esta.
ANNEX II
Barem per a avaluar els mèrits personals en la concessió de beques en les oficines d'AECID
A. Expedient acadèmic
1. La puntuació assignada a l'expedient acadèmic coincidirà amb la nota mitjana de la titulació, donant lloc a una valoració entre 5 i 10 punts.
Quan la ponderació estiga realitzada amb una puntuació 0-4 s'aplicarà allò que s'ha disposat en apartat 13.4 i 5 del Reial Decret 1267/1994, de 10 de juny, pel qual es modifica el Reial Decret 1497/1987, de 27 de novembre, pel qual s'establixen les directrius generals comunes dels plans d'estudis dels títols universitaris de caràcter oficial.
2. Altres títols acadèmics oficials que no constituïsquen un requisit per a la concessió. En este subapartat la puntuació màxima serà de 3 punts:
Doctor: 2 punts.
Altres llicenciatures: 1 punt.
Altres diplomatures: 0,50 punts.
La puntuació, que es podrà obtindre en este apartat, serà com a màxim de 13 punts.
B. Coneixements de valencià
Només es valoraran els certificats expedits o homologats per la Junta Qualificadora de Coneixements de Valencià, d'acord amb l'escala següent:
- Oral: 0,25 punts.
- Elemental: 0,50 punts.
- Mitjà: 0,75 punts.
- Superior: 1,00 punts.
La puntuació que es podrà obtindre en este apartat serà com a màxim d'1 punt.
C. Coneixement d'idiomes de la Unió Europea
1. El nivell de coneixement de l'anglés i/o el francés, es valorarà, d'acord amb els establits en el Marc Comú Europeu de Referència per a les Llengües, cada nivell superat dels mencionats idiomes valdrà 0,20 punts, fins a un màxim d'1 punt.
Només es valoraran els títols expedits per les escoles oficials d'idiomes, universitats, ministeris o qualsevol organisme oficial acreditat.
2. Altres idiomes oficials de la Unió Europea. Cada nivell superat dels mencionats idiomes es valorarà amb 0,10 punts, fins a un màxim d'1 punt.
La puntuació màxima que es podrà obtindre en este apartat serà de 2 punts.
D. Formació addicional
1. Experiència professional acreditada relacionada amb la cooperació al desenrotllament, directament amb l'objecte de la beca, fins a un màxim de 2 punts, computant-se 0,10 per cada mes complet treballat, i 0,10 cada mes complet com a voluntari, en tasques relacionades amb la cooperació al desenrotllament.
2. Cursos de formació de postgrau o màsters, específics de cooperació al desenrotllament, fins a un màxim de 4 punts. Si no són específics de cooperació, però estan relacionats amb l'objecte de la beca, la puntuació serà la mitat de la suma dels punts.
a) De 200 o més hores: 3,00 punts.
c) De 100 o més hores: 2,00 punts.
d) De 75 o més hores: 1,50 punts.
e) De 50 o més hores: 1,00 punts.
f) De 25 o més hores: 0,50 punts.
g) De 15 o més hores: 0,20 punts.
Els centres de formació que hagen impartit, tant els cursos de postgrau o màsters, com els cursos de formació, han de ser universitats, ministeris o organismes oficials, així com centres homologats i reconeguts oficialment.
En cap cas es puntuaran en este subapartat els cursos de valencià i d'idiomes.
Els cursos impartits es valoraran com a formació, en atenció a les hores de docència i per una sola vegada, i no son susceptibles de ser valorades successives edicions d'un mateix curs.
La puntuació que es podrà obtindre en este apartat serà com a màxim de 7 punts.
E. Entrevista:
Les persones candidates que siguen convocades a esta fase realitzaran una entrevista presencial en el lloc i hora que s'estime per la comissió de valoració.
La puntuació que es podrà obtindre en este apartat serà com a màxim de 7 punts.
F. Altres mèrits
Es valorarà fins a un màxim d'1 punt, aquells altres mèrits relacionats amb la cooperació al desenrotllament, que no es troben inclosos en la resta d'apartats, com són:
Publicacions, articles, per cada un 0,20 punts.
Coneixement d'altres idiomes no comunitaris, cada nivell oficial: 0,10.
Cursos formatius no valorats en altres apartats del barem:
a) De 200 o més hores: 1 punt.
c) De 100 o més hores: 0,75 punts.
d) De 75 o més hores: 0,50 punts.
e) De 50 o més hores: 0,25 punts.
f) De 25 o més hores: 0,20 punts.
g) De 15 o més hores: 0,10 punts.